Parlamentarii AUR au cerut modificarea legii de prevenire și combatere a pornografiei prin interzicerea reclamelor la videochat în apropierea unităților de învățământ. Proiectul a picat la Senat, iar Camera Deputaților e for decizional.
Inițiatorii proiectului vor ca "publicitatea outdoor de orice fel a activităților de videochat să fie interzisă la mai puțin de 1.000 de metri de orice instituție de învățământ, inclusiv de cele de învățământ superior".
În decembrie anul trecut, deputații AUR Radu Vicențiu Grădinaru și Sorin-Titus Muncaciu au depus la Parlamentul României, un proiect de lege care vizează modificarea și completarea Legii nr. 196/2003 privind prevenirea și combaterea pornografiei.
Aceștia doresc introducerea în textul legii a unei prevederi prin care "reclama publicitară, publicitatea stradală de orice tip sau orice altă activitate de marketing care au ca scop promovarea activităților de tip videochat, desfășurate la o distanță mai mare de 1.000 de metri față de unitățile din rețeaua școlară și de unitățile de învățământ superior, sunt strict interzise".
Orice abatere de la această regulă "constituie contravenție și se sancționează cu amendă de la 10.000 de lei la 40.000 de lei", mai prevede proiectul celor doi deputați AUR.
Senatul a respins adoptarea legii propuse, arătând că se dorește, în mod greșit, modificarea și completarea legii anti pornografie, iar propunerile ar fi trebuit să vizeze legea publicității.
"Membrii Comisiei Juridice au constatat, cu majoritate de voturi, după analizarea avizelor și punctelor de vedere primite, că intervențiile legislative de modificare și de completare preconizate nu pot fi integrate în Legea nr. 196/2003 privind prevenirea și combaterea pornografiei.
În acest sens, s-a subliniat că, având în vedere expunerea de motive, intervențiile legislative ar trebui să vizeze modificări și completări ale Legii nr. 148/2000 privind publicitatea", se arată în raportul Comisiei Juridice de la Senat.
Proiectul picat la Senat a fost înaintat Camerei Deputaților, în calitate de for decizional. Comisia pentru cultură, arte, mijloace de informare în masă și Comisia juridică au termen să depună amendamente până în data de 21 martie, iar raportul final trebuie să ajungă pe masa Plenului Camerei Deputaților până cel târziu în data de 2 aprilie 2024.